LidanRubinov/Halacha-QA huggingface dataset:
שאלה: חור בשקית קמח מלא: אנחנו קונים קמח מלא באריזות הרמטיות שנארז מיד לאחר הטחינה. מניחים בארון ולאחר שפותחים שמים במקפיא. לאחרונה גילינו שיש חור קטן באחת האריזות, זה קרה בביתנו כשבועיים עד חודש לאחר שקנינו ומאז הקפאנו את הקמח. שאלתינו, האם צריך לנפות את הקמח וכיצד?
תשובה: אני מבין שמדובר באריזות וואקום שנוצר בהם חור. ונראה שכדאי לנפות בנפה של 50 מ"ש, שבה החלק המלא עובר, וכמו כן לקחת חלק מהשקית (לאחר הניפוי הרגיל) ולהעבירו במתינות על שולחן לבן ולראות אם יש בו עוד חרקים, אם לא אפשר להסתמך ולהקל. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: קריאת מגילה בפורים : אני אחות במקצועי וגרה בבית אל ועובדת בירושלים. אני צריכה ללכת לעבודה בלילה שבין י"ד לט"ו ולהיות בירושלים. האם אני חייבת בקריאת מגילה בלילה לפני כן? זאת אומרת שאני צריכה לחפש קריאת מגילה (או ליסוע במיוחד לירושלים) האם הדין שונה אם אני יודעת מראש שאני אהיה בעבודה בלילה בירושלים? האם אני צריכה לקיים את מצות הפורים ביום טו?
תשובה: אם תהיי בירושלים עם עלות השחר של ט"ו, את צריכה לשמוע את המגילה גם בליל ט"ו וגם ביום ט"ו. את יכולה לקרוא בעצמך את המגילה באור לט"ו, לפני נסיעתך, ללא ברכות. אין צורך בנעימה אלא אפשר בדקלום לעצמך בקול מתוך מגילה כשרה כשמישהי עוקבת אחריך מתוך ספר מנוקד ומפוסק ומעמידה אותך על טעויותייך.
שאלה: משלוח מנות בין רווק ורווקה: האם מותר לרווק לשלוח מנות לאישה רווקה?
תשובה: לא ראוי.
שאלה: כהן הנוסע ברכב מעל מקום טומאה: כהן העובר בכביש שנסלל על קברי מתים יהודים (כגון: בחו"ל) בתוך רכב, האם הטומאה עוברת ועובר על איסור להיטמא למתים?
תשובה: בחו"ל אין בעיה מפני שקברי נכרים אינם מטמאים באוהל. מלבד זאת, יש תשובה של ה"ציץ אליעזר" שאומר שלדעתו מכיון שיש ברכב חלל גדול יותר מארבעים סאה הוא חוצץ מפני הטומאה ומותר לנסוע. ומוכיח מהר"ש והרא"ש במסכת אהלות שאפילו דבר שממתכת, שמקבל טומאה, יכול לחצוץ מפני הטומאה, ואין צריך לאמר שגם בחו"ל. תשובת הציץ אליעזר ניתנה לגבי נסיעות ליריחו לפני שהוסגרה למחבלים שהיו עוברים ליד משטרת ש"י ממערב להר הזיתים.
שאלה: קנית דירה עם שוכר: קניתי בנין עם שני דיירים ולהם יש חוזה שכירות ארוך. האם בקניה החוזה שכירות שלהם מבוטל?
תשובה: הלכה פשוטה היא שלא ניתן להוציא את השוכרים. יסוד הדין מבואר בגמ' ב"מ נו: ש"שכירות ממכר ליומיה", כלומר: גם השוכר ששכר את הבית בעצם קנה בו זכות מסוימת להשתמש בו עד סוף תקופת השכירות המוסכמת. ולכן מפורש בגמ' (שם קא:) שהמשכיר אינו יכול להוציא את השוכר מביתו אף אם מאוד זקוק לכך. הרא"ש שם הביא ירושלמי שאם אין למשכיר מה לאכול (כלומר: הוא דחוק למכור דירתו) יכול למכור דירתו לאחר, והקונה לא יוכל לשנות את תנאי השוכרים שכן הקונה לא יכול לקנות יותר "כח" ממה שיש למוכר עצמו שלא יכול להוציא את השוכרים. וכך נפסק הלכה למעשה בשו"ע חושן משפט סי' שי"ב, סעי' א'. הרב ישראל גנץ
שאלה: מתנות לאביונים - צ ק אחד מזוג נשוי: 1.האם צ ק או שטר אחד שניתנים על ידי בני זוג כמתנות לאביונים לארגון שיתן את הכסף לאביונים בפורים מזכה את שני בני הזוג במצווה? 2. כמו כן, איך יודעים שזה מגיע לאביונים או לאביון? אין לכסף ריח.
תשובה: אם יש בו סכום לשתי מנות (בערך 50 שקל), יצאתם ידי חובה.
שאלה: מידות שהתורה נדרשת בהם: אודה לכם אם תוכלו למקד אותי בהבדל המדויק בין "היקש" לבין "גזירה שווה". נא להוסיף דוגמאות עם מקורות.
תשובה: היקש פירושו לימוד דין מסויים מדבר שנכתב בסמיכות אליו. למשל בברכות דף כא ע"ב: "נאמר מכשפה לא תחיה ונאמר כל שוכב עם בהמה מות יומת, סמכו ענין לו, לומר: מה שוכב עם בהמה בסקילה - אף מכשפה נמי בסקילה". וכן בבבא מציעא דף כז ע"ב: "אף השמלה היתה בכלל כל אלו, ולמה יצאת - להקיש אליה ולומר לך: מה שמלה מיוחדת שיש לה סימנין ויש לה תובעין - חייב להכריז, אף כל דבר שיש לו סימנין ויש לו תובעין - חייב להכריז". לעומת זאת, גזירה שווה פירושה שלומדים דין מפרשייה שלא נכתבה בסמוך אלא שיש מילה משותפת הנזכרת בשתי הפרשיות, ולכן אפשר ללמוד מאחת לשנייה. לדוגמא: ברכות דף ט ע"א: "ואכלו את הבשר בלילה הזה, רבי אלעזר בן עזריה אומר: נאמר כאן בלילה הזה ונאמר להלן ועברתי בארץ מצרים בלילה הזה - מה להלן עד חצות, אף כאן עד חצות." הרב יאיר וסרטיל
שאלה: קשר לצרכים לימודיים באינטרנט: האם קשר בהתכתבות עם בת נועד לצרכים לימודיים (או כל צורך רציני אחר) ומשתדלים להיות קרירים (בלי הפגנת יחס חיבה כלשהו) מותר? האם יש הבדל בזה בין רווקה לנשואה?
תשובה: כל התקרבות יתירה בתחום הזה עלול לגלוש גם לדברים לא רצויים. אם זה למטרת נישואים, תעשה את זה. אם זה למטרת לימודים, תמצא בחור ואל תתכתב איתה.
שאלה: להתפלל לניצחון בכדורסל: אני מעודד קבוצה בכדורסל ואני רוצה להתפלל שהם ינצחו, אני יכול להתפלל לזה?
תשובה: כן. כמו שמותר להתפלל להצלחה בעסקים, רק שלא תתפלל על משחק שמשחקים בשבת.
שאלה: מעשר כספים בהכנסה נמוכה: אנחנו זוג 4 משתכרים יחד כ- 12,500 ש"ח נטו בחודש. יש לנו משכנתא של 2500 ש"ח ל-25 שנה על הדירה בה אנו גרים וכן הוצאות שוטפות. אין תמיכה כלכלית מההורים. כמה עלינו להפריש מעשר כספים?
תשובה: אם הכסף אינו מספיק לכם להוצאות השוטפות, ואינכם מבזבזים כסף, אתם פטורים ממעשר כספים אולם ראוי לתת סכום מסויים לצדקה באופן קבוע.
שאלה: ציפס שטוגן בשמן שטיגנו בו קודם לכן בשר: א. האם מי שאוכל נהיה בשרי באכילת מנה קטנה של ציפס? ב. אם ההכשר אינו מהדרין על כל המסעדה (מקדונלדס), נחשב כאוכל תערובת בשר שאינו מהדרין? יש לציין תמיד הציפס מטוגן נפרד מהבשר רק השמן הוא שמשתמשים בו עוד פעם.
תשובה: א. לפי שיטת יהודי אשכנז, אם יש במאכל טעם בשר יש להחמיר. לפי שיטת מרן המחבר, אפילו אכל מרק בשר והוא לא אכל את הבשר עצמו אינו חייב להמתין בין הבשר לחלב. אמנם בבן איש חי כתוב שיש קהילות ספרד שהחמירו כמו הרמ"א אולם על כל פנים לבני ספרד הנוהגים על פי שיטת המחבר אין צורך להמתין. ב. אין צורך להחמיר עד כדי כך ולהחשיב את הצ'יפס כבשר לא חלק.
שאלה: צום תענית אסתר עם כאב ראש: אני מאד סובלת בצומות (כאבי ראש, חולשה וכ"ו), האם אני חייבת לצום בתענית אסתר השנה?
תשובה: צום תענית אסתר הוא קל, ולכן, אם את נעשית חולה בגלל הצום את יכולה שלא לצום. הרב חיים כץ חולה בתענית אסתר
שאלה: טיסה לצרפת לאחר המגילה: חמותי מתגוררת ביבנה וטסה לצרפת במוצ"ש הקרוב ב 12 בלילה ותנחת שם בסביבות השעה 6 בבוקר. האם היא צריכה לקרוא את המגילה שם כרגיל ביום ראשון וכן מצוות משלוח מנות וסעודת פורים כנ"ל?
תשובה: כן.
שאלה: התחייבות בפורים פעמיים: אני גר במקום פרוז ושם אהיה במוצאי שבת עד יום ראשון בערב ואז אני נוסע לירושלים. האם אני מתחייב בכל מצוות החג פעמיים?
תשובה: מתוך הספר פניני הלכה של הרב אליעזר מלמד המתפרסם באתר: "פרוז שעשה פורים ביום י"ד ורוצה לעשות פורים גם בט"ו בירושלים, צריך לבוא לירושלים בליל ט"ו ולהיות בה עד אחר עלות השחר של יום ט"ו, ובזה הוא נחשב כירושלמי ועליו לקיים את כל מצוות הפורים גם ביום ט"ו. וישתדל לשמוע את הברכות על המגילה מאדם אחר, ואם הוא קורא לעצמו לא יברך, מפני שיש אומרים, שכיוון שכבר עשה פורים ביום י"ד, אינו צריך לקיים עוד יום פורים (עפ"י הרא"ש). ואף שלהלכה עליו לקיים את הפורים גם ביום ט"ו, מכל מקום לעניין ברכה חוששים לדעת הפוטרים ואין מברכים. ואם הוא יהיה בירושלים מליל י"ד עד יום ט"ו, כל חיובו יהיה רק בירושלים, ויוכל לברך על המגילה ביום ט"ו לכל הדעות."
שאלה: עליה לקבר בתוך שנה : עליתי לקבר אבי ביום האזכרה (17 שנה) ואח"כ עליתי לקבר אימי שקבורה באותו בית קברות ונפטרה לפני חצי שנה. נאמר לי שהדבר אסור ורציתי לשאול אם אכן אסור ולמה?
תשובה: אין בזה איסור הלכתי. אמנם נהגו שלא לבקר שני קברים ביום אחד כי יש בזה סימן לא טוב. אמנם מי שבא ממרחק וקשה עליו הטרחה להגיע פעמיים יכול לבקר את הוריו באותו יום.
שאלה: שנוי יעוד צדקה: יעדתי קופת צדקה בבית להחזקת הבן שהוא אברך בישיבה. הבן הודיע לי שהוא קבל משרת מלמדות ואין לו יותר גדר של תורתו אומנותו ואין לו צורך יותר בתמיכה כספית. האם אפשר לתרום את הכסף לישיבה שמחזיקה גם אברכים?
תשובה: כן.
שאלה: מתח בבית: המצב בבית לא משהו. יש מתח תמידי בין ההורים לאחד האחים שלי. אני מבינה את ההורים-הוא עקשן, חושב שצריך לקבל כל דבר בשנייה שהוא מבקש, לא עוזר בבית. בנוסף, גם די מורד בדרך הדתית, שזה יותר מקשה על העניין. לא פעם נשמעו ביטויים כמו: "אני שונא אתכם", "למה אין לי משפחה אחרת" וכו. אמא בקשה ממני לדבר איתו. כתבתי לו מכתב ארוך. הוא קרא וקרע. בנוסף, אתמול כשחזרתי מהאולפנא שמתי לב שמישהו נכנס למקומות לא ראויים, במילים עדינות. וזו לא פעם ראשונה. מה עושים במצב כזה? אחים שלי בגילאי 15, 10 וחצי, 8 ו4. ההורים, ובמיוחד אמא, מיואשים. מה עושים? איך אני בתור בת בכורה יכולה לעזור? מה אפשר להגיד לאחי? להורים? איך לעזור? המצב הזה בלתי נסבל. יש מתח בבית.
תשובה: חשוב מאד שההורים יקבלו יעוץ מיועץ מקצועי טוב. לא נכון להמשיך במצב הזה בלי יעוץ נכון. אם תשכנעי את הוריך להעזר ביועץ, זה יכול להביא לשינוי לטובה.
שאלה: קריאת זכור בנוסח אחר: האים אפשר לצאת ידי קריאת פרשת זכור גם בנוסח קריאה שונה משלי? (אשכנזי מקריאה ספרדית או ספרדי מקריאה שכנזית)
תשובה: כן.
שאלה: כריתת עצי פרי ישנים: בגינתי ישנם עצי פרי שאינם עושים פירות יפים אלא יבשים ולא ראויים כ"כ למאכל. בנוסף, הם מאד מלכלכים וגם תופסים מקום בו אני רוצה לעשות שימוש אחר. האם מותר לכורתם? באלו תנאים הדבר אפשרי?
תשובה: אם אין הפירות ראויים לאכילה, אפשר לקצוץ. אם הפירות ראויים לאכילה (אפילו אם הם רק טובים מעט) אבל יש כמות ראויה, אזי אין לקצוץ. אפשר לעשות העברה למקום אחר בגינה שלך או של מישהו אחר, אולם אז ההוצאה צריכה להעשות בצורה מקצועית שלא יתחילו למנות שנות ערלה חדשות. (להתייעץ עם גנן מקצועי ואגרונום דתי), כדאי למכור את העץ לגוי קודם להעברה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: נר נשמה ואשכבה לסבתא: 1. אני ובעלי עברנו לבית סבתי והתקנו מזוזות חדשות בבית. בבוקר שלמחרת קמתי וראיתי את המזוזה על הרצפה שבורה (הבית היה מגבס). מה עליי לעשות, האם לתת תרומה? תכוון אותי בבקשה. 2. האם אישה נשואה, שברוך השם יש לה עוד 2 הורים, יכולה להדליק נר נשמה לסבתא? 3. מה היא קריאת אשכבה? והאם רק גבר אחד יוכל לומר זאת על קבר או שצריך מניין לקריאת אשכבה?
תשובה: 1. אינכם צרכים לתת צדקה. יש לקבוע את המזוזה 2. כן. את יכולה גם להודיע להם. 3. נוסח האזכרה (יזכור) נמצא בסידורים. ניתן לקרוא אותו ללא מניין וכן על ידי אשה. קדיש צריך מניין של גברים.
שאלה: הטבלת משטח זכוכית לחיתוך: האם יש צורך להטביל קרש חיתוך מזכוכית?
תשובה: אני חושב שכן. היות והאוכל נוגע בזה ממש, נראה שיהיה דינו כמו סכין.
שאלה: תפילה על חזרה לארץ בימינו: מדוע בימינו, שאנחנו כבר נמצאים בארץ ישראל, אנחנו אומרים תפילות שה יוליך אותנו לארץ, לדוגמא: בברכת המזון:" הרחמן. יוליכנו קוממיות לארצנו"? (אני מבין את סיבתה של ברכת קבוץ גלויות בתפילת שמונה עשרה אבל את שאר הדברים איני מבין)
תשובה: תסתכל במחזור של יום הכיפורים ותראה שאפילו כשבית המקדש היה היו מתפללים "תוליכנו קומימיות לארצנו". גם כשעם ישראל נמצא בארץ עם ישראל יכול להיות עם בינוני בעוצמתו. אולם בעצם עם ישראל צריך להיות מעצמה בין לאומית כמו בזמן שלמה המלך. אנו צריכים להיות מרכז העולם. המקום ממנו יוצאת הוראה ותורה לכל העולם. כל עוד שלא מגיעים למצב זה אנו צריכים להמשיך להתפלל על השלמת הגאולה של עם ישראל וגאולת העולם.
שאלה: קדיש תתקבל במניין חסר: שמעתי שצריך לומר קדיש תתקבל אם התחלנו במניין מצומצם (עשרה) ואחד פרש אחרי העמידה. האם זה נכון ואם כן, מדוע? (אשמח לקבל מקור)
תשובה: באופן עקרוני, אם נשארו שישה אנשים שהם רוב מנין מותר להם לסיים את הענין שהתחילו בו אך אינם יכולים להתחיל ענין חדש. בתפילת שחרית אם התחילו תפילת עמידה שבלחש ויצא אחד לפני תחילת חזרת הש"ץ אי אפשר להתחיל חזרת הש"ץ, אך אם התחילו חזרת הש"ץ ואז יצא אחד יכולים לסיימה (והכהנים אינם נושאים כפיהם) ואף לומר את החצי קדיש שלפני "אשרי" ואת קדיש תתקבל. בתפילת ערבית (שאין חזרת הש"ץ) הקדיש תתקבל נחשב כחלק מתפילת העמידה ולכן אם התחילו את התפילה בלחש במנין ואז יצא אחד יכולים לומר קדיש תתקבל. ראוי לדעת, שאף שמותר לציבור לסיים את הענין שהתחילו מכל מקום לא טוב עושים אלו היוצאים כשלא נשאר מנין, ואומר עליהם הרמ"א: "עבירה היא לצאת, ועליהם נאמר ועוזבי ה' יכלו". מקורות: שולחן ערוך או"ח סימן נה סעיפים ב-ג. הרב יאיר וסרטיל
שאלה: אזכרה לבני שנפטר: בני נקבר ב-טו תמוז התשס"ט (7.7.2009). באיזה תאריך אמורה להיות ההזכרה ליום השנה לפטירתו? בני קבור בישראל ואני גרה בארצות הברית, על כן עלי לדעת מתי לנסוע לישראל.
תשובה: בעיקרון, יום האזכרה הוא יום הפטירה. אם הוא נפטר יום קודם (בי"ד), הרי שהשנה זה חל בשבת ויש לדחות את האזכרה ליום ראשון (ט"ו בתמוז). המקום ינחם אתכם, הרב בנימין במברגר
שאלה: דגים עם חציל שטוגן בשמן בשרי: ברצוני לשאול ואם אפשר גם לקבל מקור לתשובה. שמן שטיגנו בו עופות-שניצלים ולאחר מכן מטגנים בו חציל, פלפל וכו, האם מותר להגיש לאנשים שאני יודע שהם יאכלו את זה בוודאות עם דג?
תשובה: לעניות דעתי נראה, שאין לאסור אלא בשר שנתבשל או נצלה עם דגים יחד אך לטגן חצילים וכדו' בשמן שטיגנו בו בשר וחפצים לאכול חצילים אלו עם בשר אין שום איסור בכך. כך מוכח מלשון השו"ע בחלק יו"ד סימן קטז ס"ב.
שאלה: אזכרה לנפטר בשנה ראשונה: האם אזכרה בשנה ראשונה נערכת לנפטר אחרי 11 חודשים או אחרי שנה? נאמר לי ששנה ראשונה האזכרה היא בתום 11 חודשים מיום הפטירה?
תשובה: האזכרה העיקרית היא בתום השנה. הספרדים נוהגים לעשות גם אזכרה בתום 11 חודש.
שאלה: לרשרש ברעשן בשבת: האם מותר לרשרש ברעשן בשבת כאשר אני קורא לעצמי במגילת אסתר?
תשובה: אסור. ועיין דינים אלו בספר שמירת שבת כהלכתה פרק כח, סעיפים לב-מא.
שאלה: ממתקים שפג תוקפם לצדקה: לפני כשלשה חודשים אספנו ממתקים במטרה להעבירם לילדי "קו לחיים". הממתקים נשארו אצלי בבית ולא הגיעו ליעדם. (לא היה לנו כ"כ איך להעביר אותם ולא מספיק התאמצנו למצוא דרך להעברתם). כעת החלטנו להעביר אותם ל"אילן", שיש לנו חברים שמתנדבים שם, אבל כאשר בדקנו את הממתקים גילינו שתאריך התפוגה שלהם עבר. מה לעשות? אני צריכה לשלם צדקה בעבורם?
תשובה: זה ממון שאין לו תובעים ולא צריך לשלם.
שאלה: שמיעת מגילה במיקרופון: האם קריאת מגילה שנשמעת על ידי מיקרופון מוציאה ידי חובה?
תשובה: לא, כי צריך לשמוע קולו של בר חיובא ואילו מיקרופון ורמקול הם שכפול של קולו של הקורא ואינם קולו בעצמו. זה כמו לשמוע ברדיו או בטלפון. וכן הדין בכל ברכה ושמיעה שצריך לשמוע כדי לצאת ידי חובה. ולכן באוטובוס, שמברכים תפילת הדרך, צריך להקפיד שיוכלו לשמוע בלי המיקרופון. אם היה אפשר לשמוע את הקורא בלי המיקרופון, אפילו אם לא כל כך טוב, ועל ידי הרמקול שומעים היטב - יוצאים ידי חובה, כמו שכבד שמיעה ששומע דרך מכשיר שמגביר את הקולות יוצא ידי חובה. אבל אם נמצא במרחק כזה שלא היה יכול לשמוע בלי הרמקול - אינו יוצא ידי חובה, כי נמצא ששומע את שכפול קול הקורא ולא את קול הקורא בעצמו.
שאלה: האם צריך לטבול כלי שנותנים במתנה: אנחנו נותנים משלוח מנות וחלק מהמאכלים בצנצנות זכוכית שקנינו בשוק, על מי חל חובה לטבול את הצנצנות?
תשובה: כל עוד הצנצנת משמשת לאריזה בלבד אינה צריכה טבילה. אם המקבל ירצה להשתמש בה שימוש חוזר יצטרך להטבילה.
שאלה: סכום מתנות לאביונים: האם בנתינת סכום של 15 שקלים יוצאים ידי חובת המתנה הראשונה של מתנות לאביונים?
תשובה: צריך לתת שתי מתנות לשני אביונים שונים אבל לא מוזכר בהלכה סכום. הריטב"א אומר שאפילו אם נתן 2 פרוטות לשני אביונים יצא ידי חובה. לכן מי שנתן סכום כזה לשליח לתת בפורים לעני, ובפורים הוסיף עוד מתנה כלשהי לעני אחר, אפילו שקל אחד יוצא ידי חובה. צ'ק אחד ממשפחה חמש שקל למתנות לאביונים מתנות לאביונים לגוי מתנות לאביונים דרך אירגוני חסד מתנות לאביונים לירושלמי לאביון מעיר אחרת חיוב אשה וילדים במתנות לאביונים בנות צעירות במתנות לאביונים מתנות לאביונים בחו"ל
שאלה: שעוה שנשפכה על כלים: חיממתי קערית אלומניום עם שעוה בתוך סיר ל הגז וכשהוצאתי אותה נשפכה שעוה על הכף ובתוך הסיר. מה דין הסיר והכף?
תשובה: שעווה אינה אוסרת, כי היא מפסולת של דבש ואין לחשוש בזה לאיסור.
שאלה: חשש קידושין בנתינת מתנה לבת: משהו אמר לי שהוא שמע שיש בעיה של נתינת משלוח מנות לבת ע"י בן בענין קידושין. אני אמרתי שאם כן שיש בעיה לתת לבת מתנה (לדגו מתנת יום הולדת לחברה). מה דעת הרב נושא?
תשובה: הרמ"א בסימן תרצ"ה באורח חיים כותב שאיש לא ישלח מנות לאלמנה משום חשש קדושין. חשש זה נדון בהרחבה באבן העזר סימן מ"ה, אולם הבית שמואל כותב שבימינו שכולם נהגו לקדש אשה במעמד צבורי רחב תחת החופה אין לחשוש שסתם מתנה הינה לשם קדושין או שהיא מלמדת אותנו על קדושין שנעשו בעבר. לכן, למעשה נראה שאין לחשוש לדברי הרמ"א, וכוונתו הייתה לומר שגם נתינת מתנה בדרך של משלוח מנות איננה מפקיעה את החשש לקדושין במקום ששייך החשש הזה. (כך מבאר הרה"ג אברהם יצחק כלאב שליט"א, ראש בית המדרש בפסגות.) הסבר זה מקבל משנה תוקף לאור העובדה שרבים וטובים נהגו לתת מתנות לבחורה שאיתה השתדכו, וכן נהוגה נתינת מתנות בסיטואציות נוספות. אומנם, מן הראוי לציין שיש איסור של נתינת מתנה לסתם אשה שלא באים עמה בקשרי נשואין, ויש בדבר משום עבירה על דברי חכמים שצוו להתרחק מן הנשים מאוד. וכבר העיר על הדבר בשערי תשובה. כמו כן, ניתן להקל במתנות הניתנות במסגרת המשפחתית כפי מה שמקובל, מתנה לבת מצווה וכדומה. מתנות הניתנות באופן כזה אין בהן חשש התקשרות עם אשה שלא בדרך הצניעות. הרב חננאל פאטשינו.
שאלה: דמויות של חיות על ארון הקודש: אני מתפלל בבית כנסת ספרדי וישנם פרוכות שהקדישו לעילוי נשמת נפטר אבל על הפרוכות רקומות דומיות של בעלי חיים בדרך כלל רקומות על הפרוכות אריות. האם אפשר להתפלל בבית כנסת זה? אנחנו ספרדים בני עדות המזרח.
תשובה: יש בזה מחלוקת, והפוסקים הספרדים נטו לאסור. אבל אין בזה סיבה להימנע מתפילה בבית כנסת אשכנזי שעשו את המעשה עפ"י היתר גדולי הפוסקים. רק יש להימנע לכתחילה מעמידה מול הדמויות הרקומות בזמן תפילת העמידה. ובבית כנסת ספרדי אפשר להקל בדוחק ברקמה שנעשתה על הפרוכת כדי שלא לבייש את התורמים, אולם בשום אופן אין להקל בגילופים בעץ או באבן בבית כנסת ספרדי, כיון שזה בניגוד לדעת הפוסקים שקיבלנו את פסקיהם.
שאלה: עירוי מים חמים לסיר מרק בשבת: האם מותר לערות מים מהמיחם לתוך סיר מרק לאחר שהורד מהפלטה, במצבים הבאים: א) ישירות לתוך הסיר. ב) לערות לכוס וממנה לסיר.
תשובה: מותר אפילו ישר מהמיחם לסיר, כי זה רותח מרותח.
שאלה: אבי נשוי לגויה: אבי התחתן בנשואין אזרחיים עם בחורה רוסיה (גויה) הצעירה ממנו ב-17 שנה. כיום יש להם ילדה בת 4, אשתו לא מראה סימני איכפתיות ונראה כי רק מנצלת אותו לצרכיה, דבר זה מאוד מכביד עליי ועל הוריו (הסבא והסבתא) מאז שהתחתן עם הגויה הוא מתעלם מקיומנו (של אחי ושלי) ו"שוכח" שיש לו עוד 2 ילדים. השאלה שלי היא :כיצד להתייחס לאבי?מצד 1 מאוד מפריע לי שהוא התחתן עם גויה ומצד שני לא רוצה לפגוע בכיבוד הורים.
תשובה: לא צריך לכבד אותו, וגם לא לפגוע בו.
שאלה: ניפוי קמח: הורי אופים בצק, לפעמים הם שמים קצת קמח על משטח העבודה שלהם, האם גם את הקמח הזה צריך לנפות?
תשובה: בודאי. וניתן לפזר את הקמח על השולחן באמצעות הנפה, וכך גם קל לפזר וגם מנפים.
שאלה: ברכה מתחת לכרית או למיזרון: האם מותר לשים ברכת קריאת שמע מנייר או תהילים מתחת למיזרון או מתחת לכרית לשמירה. האם זאת סגולה כלשהי, ואם לא, מה מותר לשים לשמירה?
תשובה: לכאורה יש בכך ביזיון אולם יתכן שאם שמים זאת בשני כיסויים ושמים זאת משום שאנו מכבדים את התהילים אין בכך איסור. אני לא מבין בעניני סגולות אולם בודאי שתהילים זה סגולה לכל דבר. אולם עיקר הסגולה היא לומר להתפלל ולרצות את מה שנאמר בתהילים.
שאלה: פיתוח כשרון מיוחד: אם יש לי כשרון קיצוני במיוחד במשהו, האם זה סימן משמים שאני צריך לפתח אותו ולעבוד בו?
תשובה: זה שיש כשרון לא אומר שצריך לעסוק בזה במקום התורה. כמו שמי שיודע לבעוט טוב לא נאמר לו להיות שחקן כדורגל כשהוא יכול להיות בן תורה. אינני חושב שהכשרון הוא איתות והכוונה מהשמים. אם יש לך ראש טוב - תהיה בן תורה אמיתי ותנצל את הכשרון שלך בעולמה של תורה.
שאלה: הסכם ממון לפני חתונה: האם מקובל על פי היהדות לעשות הסכם ממון לפני החתונה?
תשובה: אין בעיה הלכתית בהסכם ממון, אם הוא נעשה כהלכה.
שאלה: חדר אמבטיה הגובל בחדר שינה: קראתי שלא מומלץ שחדר השינה יהיה צמוד וגובל בחדר אמבטיה הכולל שירותים, כי אז אין הגנה של המזוזה בחדר השינה, ולא עלינו, הקליפות יכולות להכנס באין מפריע לחדר השינה. לפני שאני נכנס להוצאות מיותרות, ברצוני לדעת, האם אכן זו היא דעת ההלכה?
תשובה: אפשר להצמיד חדר אמבטיה לחדר שינה, שיש בזה תועלת לצניעות בחיי משפחה ועוד תועלות אחרות. ומה שנוגע לשמירת יושבי החדר בזכות המזוזה, הרי יש דלת הכניסה לחדר ושם יש מזוזה ולכן אין להמציא חששות מיותרים.
שאלה: בדיקת כשרות בארוח לשבת: הוזמנתי להתארח בשבת אצל משפחה דתית יראת שמיים שהבעל למד בישיבה בעבר וגם בתור מבוגר. בביתי נוהגים לאכול רק הכשר מהדרין. אינני יודעת אם הם מקפידים על מהדרין וסביר להניח שאוכלים רבנות ללא מהדרין ואולי אפילו כעקרון. האם עדיף להמנע מלהתארח אצלם או אם ברור שהכל כשר לגמרי אך יתכן ובלי חומרות, ניתן לאכול אצלם? האם בדיעבד או מלכתחילה? לצערי אין לי דרך לשאול אותה ישירות או לבקש שהאוכל יהיה מהדרין. אודה לתשובת הרב. ב מראש.
תשובה: כשרות רגילה אינה טרפה, ח"ו, ואסור להוציא עליה לעז. ההידור מתבטא בעיקר בבשר בהמה, את יכולה להסתפק בעוף או להימנע מאכילת בשר בטענות דיאטטיות וכדו'.
שאלה: סוף זמן תפילת ערבית: בעניין תפילת ערבית. אח שלי אמר לי שתפילת ערבית אפשר להתפלל עד עלות השחר ולעומת זאת אבא שלי אמר לי שמותר להתפלל עד חצות הלילה. השאלה זה, עד איזה זמן אפשר להתפלל את התפילה הנ"ל?
תשובה: לכתחילה, זמן קריאת שמע של ערבית הוא עד חצות הלילה ובדיעבד עד עמוד השחר  שולחן ערוך אורח חיים, רלה, ג. ובמשנה ברורה בסימן קח ס"ק טו משמע שגם תפילת העמידה היא כקריאת שמע ועוד שצריך להסמיך גאולה לתפילה גם בערבית.
שאלה: זמן ברית מילה : תאומים (בן ובת) נולדו בתחילת השבוע ה - 36, משקל התינוק בלידה היה 2.5 ק"ג. מתי אפשר לערוך ברית מילה?
תשובה: יש להתייעץ עם הרופא ועם המוהל מאחר והדבר תלוי בכל מקרה לגופו.
שאלה: טוסטר מלחציים (משולשים) בעבודה: יש לנו בעבודה טוסטר מלחציים (משולשים). אני לא משתמש בו ללחם עם גבינה צהובה, למרות שזה רוב תשמישו, כי אני חושש שמא מישהו פעם השתשמש משתמש בו למשהו בשרי או למשהו לא כשר. יצויין כי במטבחון יש לחמים ומוצרי חלב כשרים, אך אנשים גם מביאים אוכל מהבית (ולכן אני גם לא משתמש במיקרוגל שאני יודע שהם כן משתמשים בו עם אוכל פרטי). האם זו חומרא שלא נצרכת, וכיוון שעל פי רוב ויותר מכך לא משתמשים בטוסטר כזה למשהו חוץ מלחם וגבינה מותר להשתמש בו?
תשובה: לדעתי, תדליק אותו על ריק פעם אחת ואז יהיה מותר להשתמש בו בלי בעיות כי זה כבר לא בן יומו ונותן רק טעם לפגם וכבולעו כן פולטו.
שאלה: לכתוב מאחורי קלף של מגילת אסתר: קבלתי מתנה מגילת אסתר מטעם "מאורות הדף היומי". המגילה כתובה ע"ג קלף. מגילה כעין זאת חולקה במספר רב של יחידות הדומות אשה אל רעותה. האם מותר לכתוב ע"ג הקלף, בצד האחורי, את שם בעל המגילה וזאת ע"מ למנוע החלפות?
תשובה: אני חושב שמותר, כי הצד השני לא נתקדש וזו כתיבה לצורך שמירת המגילה.
שאלה: ייחוד עם חברה קטנה של בתי: כיצד עלי לנהוג כאשר חברה של בתי באה לשחק עמה, מצד דיני ייחוד כמובן, כאשר אשתי לא בבית. ביתי בת 4.5 וחברתה בת 3.5?
תשובה: לדעתי, אין כאן ייחוד כי בתך כבר נחשבת גדולה לעניין זה.
שאלה: תפילות ואמונה: 1. אני יודעת שהכל לטובה.אבל אם אני מתפללת חזק ובכוונה ופועלת עפ"י -"ותשובה ותפילה וצדקה מעבירין את רוע הגזירה" ובכל זאת ה לא נענה לתפילתי, כיצד אוכל להמשיך להאמין שהכל לטובה וכדאי לי להתפלל אם אני מאוכזבת כ"כ? 2. אני מתפללת לרפואת חולה האם חייב לקרות משהו? 3.אם בשמיים נקבע כל גורלו של אדם, ואם נקבע שאדם צריך למות. למה אנחנו מתפללים לרפואתו? האם התפילות שלנו יכולות לשנות את רוע הגזירה??
תשובה: התפילה אינה אמצעי להשגת מטרה מסוימת אלא להפך, היא עצמה מטרה שאדם יפנה לה'. ה' לא מבטיח שהתפילה תיענה אוטומטית, את לא יחידה בעולם. אם כי יש סיכוי שתפילה בכוונה תיענה. התפילה אינה כפתור במכונה שהיא מועילה ע"י לחיצה. ח אסרו על מין תפילה מסוג זה, שכאילו אדם מכריח את ה' לפעול לפי רצונו האישי. הצגתי רק ראשי פרקים. הנושא ארוך ונדון בספרותנו המחשבתית כבר מאות בשנים.
שאלה: רכיבה על אופניים בחדר כושר מעורב: האם מותר להשתתף בשיעור בחדר כושר שיש בו גם גברים? (המדריכה היא אישה) מדובר על שיעור רכיבה על אופניים נייחות - אני כמובן מגיעה צנוע - עם חצאית מעל המכנסים ועם חולצת 3 4. זהו שיעור מאוד טוב מבחינה גופנית ואני לא מגיעה אליו בגלל שאיני בטוחה שמותר. אני רק אציין שאני נגד חדר כושר מעורב - אני גרה בחיפה וזו האופציה היחידה שקיימת, ובתור מישהי שסובלת ממשקל עודף (סבלתי בעבר מהפרעות אכילה אך אין לי סיכון בריאותי אולם הדבר מאוד מצער אותי) זוהי אופציה היחידה שקיימת. איני מתעמלת בחדר כושר הרגיל שבו ישנם הרבה גברים אלא רק הולכת לחוגים שברובם יש רק נשים.
תשובה: אם אין שום קירבה, ואת צריכה לצורך רפואי, אין להחמיר (אמנם זה לא הידור).
שאלה: לדווח על דרכון מזוייף: אדם שיודע על פושע שמזייף דרכון על מנת להיכנס למדינה אחרת,האם מחובתו לדווח על כך לשלטונות? (זה לא קשור לעניין דובאי.)
תשובה: בוודאי.
שאלה: קביעת יום הבר מצווה: נולדתי בכ אב התשנ"ז בשעה 18:17 (לפי מיטב ידעתי זה זמן בין השמשות). שאלתי היא על יום הבר מצווה והכרו בכך. לומר האם ומתי יש לערוך סעודת מצווה, ממתי עלי להניח תפילין וכן מהי פרשת השבוע שלי שעלי לעלות לתורה?
תשובה: בתאריך שכתבת חלה השקיעה בשעה 19:18 ולכן לא נולדת בבין השמשות אלא בכ' באב. זהו גם היום בו אתה מחוייב במצוות. יש הנוהגים להתחיל להניח תפילין ביום הבר מצווה ויש לפניו (חודש, חודשים ויותר). תברר אצל אביך מהו מנהג משפחתכם. את סעודת המצווה רצוי לעשות ביום שבו אתה הופך לחייב במצוות (אור לכ' באב או ביום עצמו). פרשת השבוע היא "ראה".
שאלה: ברכה אחרונה לפני שתייה: אכלתי סעודה ללא לחם או מזונות (ברכה אחרונה בורא נפשות"). אני יודע כי אמשיך לשתות מדי פעם במשך כמה שעות (אני לומד כאשר יש בקבוק מים לידי ומדי פעם אני שותה). האם אני אמור לברך ברכת בורא נפשות ואז שהכל או אולי לברך בורא נפשות ולהתכוון שלא לפתור את השתייה או פשוט לא לברך כלל עד שאסיים לשתות?
תשובה: אם אתה ממשיך לשתות באותו מקום בו אכלת, תברך ברכה אחרונה ותתכוון בפירוש לא לפטור את המים, את המים אתה יכול להמשיך לשתות הלאה אפילו חצי יום.
שאלה: ספק במעשר עני: א.אם קיים ברשותי פרי שיש ספק אם הפרישו ממנו מעשר עני, האם אני חייב להפריש ממנו מעשר עני מספק או שמא "המוציא מחברו עליו הראיה" ואז אני פטור? ב. לגבי עצם הנתינה, אין באפשרותי להפריש מהפירות עצמם לעני אלא ברצוני להפריש כסף לעני. האם האפשרות היחידה היא להלוות סכום כסף לעני ולסכם איתו שתמורת החזרת החוב אני יפריש את המעשר? אם יש חשש שהעני ייעלב אם אני יסכם איתו בצורה כזו, האם יש אפשרות לתת לעני את הכסף בלי לסכם איתו, כגון: תרומה בעילום שם, דרך מנהל גמ"ח וכו'? אני יודע שיש אפשרות לעשות מנוי לבית האוצר אבל אני מעדיף לתת עצמאי.
תשובה: 1. יש חובת הפרשה אולם אין חובת נתינה. אמנם יש אחרונים שאומרים שבמעשר עני הדין הוא: צדק משלך ותן לו, בכל אופן, אי אפשר לכפות על כך. 2. דעת הרדב"ז היא שאומרים מה לי הן מה לי דמיהם אולם רוב האחרונים חלוקים על כך, ועל כן אין אפשרות אלא על ידי הסכם מסודר. תרומה בעילום שם כבר אמרנו שהיא רק לדעה אחת מועילה ואולם להלכה אין להשתמש בה אלא בשעות דחק גדולות כשאין אפשרות אחרת, ובנידון דידן כיוון שיש אפשרויות טובות יותר אין להדחק. בברכת התורה והארץ הרב יהודה הלוי עמיחי מכון התורה והארץ כפר דרום אשקלון